
Text rozhodnutia
Súd: Krajský súd Nitra Spisová značka: 11CoE/342/2016 Identifikačné číslo súdneho spisu: 4115231117 Dátum vydania rozhodnutia: 27. 10. 2016 Meno a priezvisko sudcu, VSÚ: JUDr. Darina Vargová ECLI: ECLI:SK:KSNR:2016:4115231117.2 Uznesenie Krajský súd v Nitre, v senáte zloženom z predsedníčky senátu JUDr. Dariny Vargovej a členiek senátu JUDr. Marty Molnárovej a JUDr. Evy Šiškovej, v exekučnej veci oprávneného: POHOTOVOSŤ, s.r.o., Pribinova 25, Bratislava, IČO: 35 807 598, zastúpeného advokátskou kanceláriou Fridrich Paľko, s.r.o., Grösslingova 4, Bratislava, IČO: 36 864 421, proti povinnej: Y. L., nar. XX. XX. XXXX, Q. XX, Q., o vymoženie sumy 606,01 eur s príslušenstvom, vedenej na Okresnom súde Nitra pod sp. zn. 19Er/1173/2015 a u súdneho exekútora JUDr. Rudolfa Krutého, PhD., Záhradnícka 60, Bratislava pod sp. zn. Ex 23333/15, o odvolaní oprávneného zo dňa 26. 11. 2015 proti uzneseniu Okresného súdu Nitra zo dňa 12. novembra 2015 č. k. 19Er/1173/2015-12, takto r o z h o d o l : Odvolací súd napadnuté uznesenie súdu prvej inštancie v časti výroku o zastavení exekúcie p o t v r d z u j e . o d ô v o d n e n i e : 1. Napadnutým uznesením súd prvej inštancie exekučné konanie zastavil a oprávnenému uložil povinnosť zaplatiť súdnemu exekútorovi JUDr. Rudolfovi Krutému, PhD. náhradu trov exekučného konania vo výške 19,92 eur do 3 dní odo dňa právoplatnosti tohto rozhodnutia. 2. Svoje rozhodnutie súd prvej inštancie odôvodnil citáciou ustanovení § 103, § 104 ods. 1, § 159 ods. 3, § 251 ods. 4 zákona č. 99/1963 Zb. Občiansky súdny poriadok (OSP) a ustanovenia § 36 ods. 1, 2, 3 zákona č. 233/1995 Z. z o súdnych exekútoroch a exekučnej činnosti (ďalej len „Exekučný poriadok“). 3. Uviedol, že v predmetnej veci oprávnený žiadal súdneho exekútora o vykonanie exekúcie proti povinnej na základe exekučného titulu - rozsudku Stáleho rozhodcovského súdu zriadeného zriaďovateľom Slovenská rozhodcovská, a.s. so sídlom v Bratislave vydaného dňa 10. 08. 2006 pod sp. zn. SR 3193/06. 4. Súdny exekútor podnetom zo dňa 20. 03. 2015 žiadal o zastavenie exekúcie z dôvodu, že zistil, že v predmetnej veci už na základe uvedeného exekučného titulu prebieha iné exekučné konanie vedené jeho exekučným úradom. Zároveň si uplatnil trovy exekučného konania v celkovej výške 19,92 eur, pozostávajúce z odmeny za spísanie návrhu na vykonanie exekúcie vo forme zápisnice pred súdnym exekútorom vo výške 16,60 eur a 20 % DPH k tejto odmene vo výške 3,32 eur, na náhradu ktorých žiadal zaviazať oprávneného. 5. Vykonaným šetrením v súdnom registri súd prvej inštancie zistil, že na súde prvej inštancie je pod sp. zn. 15Er/22/2007 vedené exekučné konanie, v ktorom konaní vystupujú na strane oprávneného a povinného tie isté osoby ako v tomto konaní, pričom v uvedenom konaní sa vykonáva ten istý exekučný titul ako by sa mal vykonať v predmetnom exekučnom konaní. V exekučnom konaní prebiehajúcom pod sp. zn. 15Er/22/2007, ktoré konanie bolo začaté dňa 21. 12. 2006, bolo súdnemu exekútorovi JUDr. Milanovi Strieškovi dňa 12. 03. 2007 udelené poverenie na vykonanie exekúcie, a to na vymoženie uloženej povinnosti 1.108,01 eur s príslušenstvom a trov exekúcie, pričom exekučným titulom je rozsudok Stáleho rozhodcovského súdu zriadeného zriaďovateľom Slovenská rozhodcovská, a.s. so sídlom v Bratislave zo dňa 10. 08. 2006 č. k. SR 3193/06, ktorý nadobudol právoplatnosť dňa 28. 08. 2006 a vykonateľnosť dňa 31.03.2006. V konaní pod sp. zn. 15Er/22/2007 súd uznesením č. k. 15Er/22/2007-17 vykonal zmenu exekútora povereného vykonaním exekúcie tak, že poveril vykonaním exekúcie súdneho exekútora JUDr. Rudolfa Krutého, pričom následne uznesením zo dňa 25. 02. 2013 č. k. 15Er/22/2007-33, právoplatným dňa 27. 03. 2014, súd toto exekučné konanie zastavil. 6. Súd prvej inštancie vychádzajúc z uvedených skutočností a zákonných ustanovení zastavil exekučné konanie, nakoľko v danom prípade existuje prekážka už začatého konania - res iudicata, pričom ide o taký nedostatok podmienok konania, ktorý nemožno odstrániť. V danom konaní sa okruh účastníkov a exekučný titul úplne zhoduje s okruhom účastníkov a exekučným titulom konania vedeného pod sp. zn. 15Er/22/2007, ktoré konanie bolo právoplatne ukončené dňa 27. 03. 2014. Ukončením tohto konania sa vytvorila neodstrániteľná prekážka, ktorá bráni tomu, aby sa začalo druhé konanie , ktoré by prebiehalo medzi tými istými účastníkmi a jeho predmetom by bolo vymáhanie tej istej povinnosti, uloženej tým istým rozhodnutím. 7. O trovách exekúcie súdneho exekútora súd prvej inštancie rozhodol podľa ustanovení § 196, § 200 ods. 1, 2, § 203 ods. 1, 2 , 3 Exekučného poriadku a podľa § 21a vyhlášky č. 288/1995 Z. z. o odmenách a náhradách súdnych exekútorov v znení novely - vyhlášky MS SR č. 141/2008 Z. z. tak, že súdnemu exekútorovi priznal trovy exekúcie vo výške v sume 19,92 eur z dôvodov uvedených v odôvodnení svojho uznesenia, ktoré pozostávali z odmeny súdneho exekútora v sume 16,60 eur a z 20 % DPH z odmeny v sume 3,32 eur. 8. Proti tomuto uzneseniu podal oprávnený v zákonom stanovenej lehote prostredníctvom svojho právneho zástupcu odvolanie. 9. Uviedol, že podal návrh na vykonanie exekúcie a následne súdny exekútor požiadal súd o udelenie poverenia na vykonanie exekúcie. V tejto fáze exekučného konania príslušný exekučný súd rozhoduje výlučne o podanom návrhu na udelenie poverenia, pričom prípustnými výsledkami sú buď udelenie poverenia na vykonanie exekúcie, alebo vydanie uznesenia o zamietnutí návrhu na udelenie poverenia. V predmetnej veci však súd prvej inštancie o návrhu na udelenie poverenia nerozhodol, ale nad rámec zverenej právomoci rozhodol napadnutým uznesením o zastavení exekučného konania. V tejto súvislosti poukázal na rozhodnutie Najvyššieho súdu Slovenskej republiky zo dňa 23. 01. 2013 vo veci vedenej pod sp. zn. 7Cdo/108/2012, v zmysle ktorého, ak exekučný súd exekučné konanie zastavil podľa ust. § 45 ods. 2 zák. č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov bez rozhodnutia o žiadosti súdneho exekútora o udelenie poverenia na vykonanie exekúcie, odňal oprávnenej možnosť realizovať jej procesné oprávnenia. Bol toho názoru, že v danom prípade exekučný súd nesprávne aplikoval ust. 251 ods. 4, § 159 ods. 3, § 104 ods. 1 prvá veta a § 103 OSP, pretože v exekučnom konaní nie je možné na predchádzajúce exekučné konanie, ktoré sa skončilo uznesením o zastavení exekúcie podľa ust. § 57 ods. 2 Exekučného poriadku v spojení s ust. § 45 ods. 1 a 2 zákona č. 244/2002 Z. z. o rozhodcovskom konaní v znení neskorších predpisov, aplikovať zásadu res iudicata. Namietal, že exekučné konanie nemá vo svojom predmete "vec", o ktorej by sa mohlo právoplatne rozhodnúť, pretože predstavuje len vykonávacie konanie, ktorého obsahom je nútený výkon už právoplatne rozhodnutej veci. Je teda zrejmé, že exekučné konanie nemá merito veci, o ktorom by sa rozhodovalo, ale predstavuje len proces, v dôsledku čoho akékoľvek skončenie exekučného konania nie je spôsobilé vytvoriť prekážku rozhodnutej veci. Zároveň poukázal na vôľu zákonodarcu, ktorý v Exekučnom poriadku úmyselne neuvádza prekážku rozhodnutej veci ako vadu konania, ktorá by bránila ďalšiemu postupu. Uviedol, že rozhodnutie súdu prvej inštancie vychádza z nesprávneho právneho posúdenia prípustnosti aplikácie prekážky rozhodnutej veci v exekučnom konaní. 10. Na základe uvedených skutočností navrhol, aby odvolací súd napadnuté uznesenie súdu prvej inštancie v celom rozsahu zrušil a vec vrátil súdu prvého stupňa na ďalšie konanie. 11. Krajský súd v Nitre ako súd odvolací (ust. § 34 zák. č. 160/2015 Z. z. Civilný sporový poriadok - ďalej len „CSP“), viazaný rozsahom odvolania oprávneného, odvolacími dôvodmi ako i zisteným skutkovým stavom (ust. § 379, § 380 ods. 1, 2, § 383 CSP) prejednal podané odvolanie oprávneného v časti týkajúcej sa výroku o zastavení exekučného konania bez nariadenia odvolacieho pojedávania, pričom dospel k záveru, že odvolanie oprávneného týkajúce sa výroku o zastavení exekučného konania nie je dôvodné, preto rozhodnutie súdu prvej inštancie zo dňa 12. 11. 2015 v časti týkajúcej sa výroku o zastavení exekučného konania podľa ust. § 387 ods. 1, 2 CSP potvrdil ako vecne správne, pričom sa stotožnil i s odôvodením napadnutého uznesenia súdu prvej inštancie v tejto časti (t.j. týkajúcej sa výroku o zastavení exekučného konania). 12. Z obsahu spisu odvolací súd zistil, že predmetné exekučné konanie sa začalo dňa 15. 03. 2015, kedy bola pred súdnym exekútorom spísaná zápisnica o návrhu oprávneného na vykonanie exekúcie na základe exekučného titulu, a to rozsudku vydaného dňa 10. 08. 2006 Stálym rozhodcovským súdom zriadeným zriaďovateľom Slovenská rozhodcovská a.s. so sídlom v Bratislave pod sp.. zn. SR 3193/06, ktorý nadobudol právoplatnosť dňa 28. 08. 2006 a vykonateľnosť dňa 31. 08. 2006. Následne súdny exekútor JUDr. Rudolf Krutý, PhD. v podaní zo dňa 20. 03. 2015 (doručenom súdu prvej inštancie dňa 19. 10. 2015) dal podnet na zastavenie exekučného konania, nakoľko bolo zistené, že v tej istej veci už prebieha iné exekučné konanie a pohľadávka oprávneného priznaná exekučným titulom - rozsudkom rozhodcovského súdu zo dňa 10. 08. 2006 pod sp. zn. SR 3193/06, ktorý vydal Stály rozhodcovský súd zriadený zriaďovateľom Slovenská rozhodcovská a.s. so sídlom v Bratislave je už vymáhaná v inom exekučnom konaní vedenom pred tým istým súdnym exekútorom. Dňa 12. 11. 2015 súd prvej inštancie, obsadený vyšším súdnym úradníkom, vydal napadnuté uznesenie, ktorým exekučné konanie zastavil a oprávnenému uložil povinnosť zaplatiť súdnemu exekútorovi JUDr. Rudolfovi Krutému, PhD. náhradu trov exekučného konania v sume 19,92 eur do 3 dní odo dňa právoplatnosti tohto rozhodnutia z dôvodov uvedených v odôvodnení tohto uznesenia. 13. Podľa § 103 OSP v znení účinnom do 30. 06. 2016 (teda i v čase rozhodovania exekučného súdu), kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 104 ods. 1 OSP, ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované. Podľa § 159 ods. 3 OSP, len čo sa o veci právoplatne rozhodlo, nemôže sa prejednávať znova. Podľa § 251 ods. 4 OSP, na výkon rozhodnutia a exekučné konanie podľa osobitného predpisu sa použijú ustanovenia predchádzajúcich častí, ak tento osobitný predpis neustanovuje inak. Rozhoduje sa však vždy uznesením. 14. Podľa § 9a ods. 1 zák. č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov účinnom od 01. 07. 2016, ak to povaha veci nevylučuje, v konaní podľa tohto zákona sa primerane použijú ustanovenia Civilného sporového poriadku (ďalej len CSP). 15. Podľa § 161 ods. 1, 2 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). Ak ide o nedostatok procesnej podmienky, ktorý nemožno odstrániť, súd konanie zastaví. Podľa § 230 CSP, ak sa o veci právoplatne rozhodlo, nemôže sa prejednávať a rozhodovať znova. Podľa § 387 ods. 1, 2 CSP, odvolací súd rozhodnutie súdu prvej inštancie potvrdí, ak je vo výroku vecne správne. Ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Podľa § 470 ods. 1 CSP, ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 16. Podľa názoru odvolacieho súdu, exekučný súd ako súd prvej inštancie správne zistil skutkový stav a z takto zisteného skutkového stavu vyvodil i správny právny záver o potrebe vydania rozhodnutia o zastavení exekučného konania na základe podnetu súdneho exekútora zo dňa 20. 03. 2015, ktorý v predmetnej veci ani nepožiadal exekučný súd o udelenie poverenia na vykonanie exekúcie proti povinnej. Odvolací súd sa v celom rozsahu stotožňuje s odôvodnením napadnutého uznesenia zo dňa 12. 11. 2015 v časti výroku, ktorým bolo zastavené exekučné konanie, a preto s poukazom na ust. § 387 ods. 1, 2 CSP toto uznesenie ako vecne správne potvrdil, pričom sa vysporiadal i s podstatnými tvrdeniami uvedenými v odvolaní oprávneného. 17. V predmetnej exekučnej veci sa oprávnený návrhom na vykonanie exekúcie zo dňa 15. 03. 2015 domáhal vykonania exekúcie (vymoženia sumy 966,30 eur s príslušenstvom) proti povinnej Erike Kratochvílovej, a to na podklade exekučného titulu, ktorým je rozsudok vydaný dňa 10. 08. 2006 Stálym rozhodcovským súdom zriadeným zriaďovateľom Slovenská rozhodcovská, a.s. so sídlom v Bratislave, pod sp. zn. SR 3193/06, ktorý podľa vyznačenej doložky nadobudol právoplatnosť dňa 28. 08. 2006 a vykonateľnosť dňa 31. 08. 2006. Súdny exekútor podaním zo dňa 20. 03. 2015, ktoré bolo doručené exekučnému súdu dňa 19. 10. 2015, podal podnet na zastavenie exekučného konania (bez toho, aby požiadal súd o udelenie poverenia na vykonanie exekúcie proti povinnej), čo odôvodnil tým, že v tej istej veci už prebieha iné exekučné konanie a pohľadávka priznaná oprávnenému vyššie označeným exekučným titulom je už vymáhaná v inom exekučnom konaní, ktoré prebieha na jeho exekútorskom úrade. Napadnutým uznesením súd prvej inštancie zastavil exekučné konanie a oprávnenému uložil povinnosť zaplatiť súdnemu exekútorovi náhradu trov konania v sume 19,92 eur, nakoľko mal preukázané, že v predmetnom exekučnom konaní je podkladom pre vymoženie pohľadávky oprávneného ten istý rozhodcovský rozsudok vydaný dňa 10. 08. 2006 v konaní pod sp. zn. SR 3193/06, na základe ktorého už prebiehalo na tomto exekučnom súde, t. j. Okresom súde Nitra exekučné konanie pod sp. zn. 15Er/22/2007 proti povinnej Erike Kratochvílovej o vymoženie sumy 33.380,- Sk (1.108,01 eur) s príslušenstvom. 18. Z obsahu pripojeného exekučného spisu súdu prvej inštancie pod sp. zn. 15Er/22/2007 vyplýva a odvolací súd zistil, že oprávnený sa na podklade vyššie uvedeného exekučného titulu - rozhodcovského rozsudku vydaného dňa 10. 08. 2006 Stálym rozhodcovským súdom zriadeným zriaďovateľom Slovenská rozhodcovská, a.s. so sídlom v Bratislave, pod sp. zn. SR 3193/06, domáhal vykonania exekúcie proti povinnej Erike Kratochvílovej pre vymoženie sumy 33.380,- Sk (1.108,01 eur) s príslušenstvom, a to na podklade návrhu na vykonanie exekúcie zo dňa 10. 12. 2006. Súd prvej inštancie vydal dňa 12. 03. 2007 poverenie na vykonanie exekúcie pre súdneho exekútora JUDr. Milana Striešku. Súd prvej inštancie uznesením zo dňa 28. 05. 2010 č. k. 15Er/22/2007-17, právoplatným dňom 03. 07. 2010, vyhovel návrhu oprávneného na zmenu súdneho exekútora, zmenil poverenie na vykonanie exekúcie tak, že namiesto súdneho exekútora JUDr. Milana Striešku vykonaním exekúcie poveril súdneho exekútora JUDr. Rudolfa Krutého a súdnemu exekútorovi JUDr. Milanovi Strieškovi priznal trovy exekúcie v sume 93,72 eur. Následne súd prvej inštancie uznesením zo dňa 25. 02. 2013 č. k. 15Er/22/2007-33 vyhlásil exekúciu za neprípustnú a zastavil ju vzhľadom na zistenie, že predložený exekučný titul - rozhodcovský rozsudok zo dňa 10. 08. 2006 vydaný v konaní pod sp. zn. SR 3193/06 je v rozpore so zákonom. Proti tomuto uzneseniu podal v zákonom stanovenej lehote odvolanie oprávnený. Krajský súd v Nitre ako odvolací súd uznesením zo dňa 20. 12. 2013 č. k. 8CoE/189/2013-75 napadnuté uznesenie súdu prvej inštancie potvrdil a návrhy oprávneného na prerušenie konania (obsiahnuté v podanom odvolaní) zamietol. Proti tomuto uzneseniu odvolacieho súdu podal oprávnený dovolanie. Najvyšší súd Slovenskej republiky uznesením zo dňa 27. 05. 2015 č. k. 5Oboer/4/2015 odvolacie konanie zastavil, návrh oprávneného na prerušenie dovolacieho konania zamietol, dovolanie oprávneného odmietol a povinnej náhradu trov odvolacieho a dovolacieho konania nepriznal. 19. Za týchto podmienok bol súd prvej inštancie toho názoru, že právoplatne skončené konanie vo veci vedenej na Okresom súde Nitra pod sp. zn. 15Er/22/2007 znamená prekážku rozhodnutej veci pre toto exekučné konanie vedené u neho pod sp. zn. 19Er/1173/2015, ktoré potom bolo potrebné zastaviť podľa ust. § 104 ods. 1 OSP v znení platnom do 30. 06. 2016, teda i v čase rozhodovania exekučného súdu ako súdu prvej inštancie. 20. Existencia prekážky právoplatne rozhodnutej veci znamená, že súd nemôže konať a rozhodovať o veci, o ktorej už bolo právoplatne rozhodnuté. Prekážka res iudicatae sa zaraďuje do kategórie neodstrániteľných nedostatkov podmienok konania, existencia ktorých má za následok zastavenie konania bez ďalšieho (iné rozhodnutie súdu v prípade prekážky rozhodnutej veci neprichádza do úvahy). V tejto súvislosti odvolací súd považuje za potrebné poukázať na ustanovenie § 103 OSP v znení platnom do 30. 06. 2016, teda v čase rozhodovania súdu prvej inštancie (ust. 161 ods. 1 CSP v znení platnom od 01. 07. 2016), podľa ktorého kedykoľvek počas konania prihliada súd na to, či sú splnené podmienky konania, za ktorých môže konať vo veci (podmienky konania). V ustanovení § 104 ods. 1 OSP v znení účinnom v čase rozhodovania exekučného súdu (ust. § 161 ods. 2 CSP v znení platnom od 01. 07. 2016) bolo zakotvené, že ak ide o taký nedostatok podmienky konania, ktorý nemožno odstrániť, súd konanie zastaví. Z citovaných ustanovení OSP, resp. CSP teda vyplýva, že podmienky konania, za ktorých môže súd vo veci konať, súd skúma z úradnej povinnosti a kedykoľvek za konania. 21. Podľa judikatúry Najvyššieho súdu Slovenskej republiky prekážka rozhodnutej veci (res iudicatae) je daná vtedy, ak sú kumulatívne splnené tri podmienky: 1/ začne sa opätovne konať vo veci, v ktorej už bolo právoplatne rozhodnuté; 2/ začne sa opätovne konať medzi tými istými účastníkmi; 3/ a o tej istej veci. Vždy, keď súd zistí, že medzi tými istými účastníkmi už bolo vedené konanie (i exekučné), v ktorom bolo vydané právoplatné rozhodnutie vo veci samej, je potrebné skúmať povahu tohto meritórneho rozhodnutia skôr ako sa prijme záver o existencii nedostatku podmienky konania spočívajúcej v prekážke veci rozhodnutej - res iudicata. 22. Z ustanovenia § 251 ods. 4 OSP v znení platnom v čase rozhodovania exekučného súdu bolo treba vyvodiť záver, že pre exekučné konanie platia procesné podmienky, ktoré sú v podstate totožné s podmienkami sporového (nachádzacieho) konania. Na to nadväzovali aj dôsledky nedostatku podmienok konania; čo znamená, že ak sa vyskytla neodstrániteľná prekážka exekučného konania, súd je povinný exekučné konanie zastaviť, a to práve vzhľadom na ustanovenie § 103 a § 104 OSP (v súčasnosti ust. § 161 ods. 1, 2 CSP) v spojení s ust. § 251 ods. 4 OSP. Nakoľko Exekučný poriadok neobsahoval ani neobsahuje žiadne ustanovenie, ktoré by upravovalo prekážku rozhodnutej veci, bolo aj na exekučné konanie potrebné aplikovať ust. 159 ods. 1 OSP a v súčasnosti je potrebné aplikovať ust. § 230 CSP, ktoré výslovne zakotvujú, že len čo sa o veci právoplatne rozhodlo, nemôže sa prejednávať znova. Pre posúdenie rozsahu tohto striktného zákazu je nevyhnutné posúdiť, čo sa rozumie rozhodnutím vo veci samej v exekučnom konaní. 23. Vecou samou sa rozumie nárok uplatňovaný navrhovateľom súdneho (teda i exekučného) konania, ktorý je predmetom konania, spolu s príslušenstvom tohto nároku. V exekučnom konaní je takouto vecou samotná exekúcia pre vymoženie práva oprávneného na podklade určitého exekučného titulu, teda návrh oprávneného na tzv. nútený výkon rozhodnutia (právoplatného a vykonateľného exekučného titulu), a to v prípade, ak povinný dobrovoľne nesplnil povinnosť vyplývajúcu z tohto rozhodnutia. Meritórne rozhodnutie o takejto veci má charakter uznesenia o zamietnutí žiadosti súdneho exekútora o udelenie poverenia na vykonanie exekúcie alebo uznesenia o zastavení exekúcie z dôvodov podľa ust. § 57 ods. 1 Exekučného poriadku, prípadne z iného dôvodu vyplývajúceho z ustanovení Exekučného poriadku. Nie každé takéto rozhodnutie vo veci však založí prekážku res iudicata. Rozhodnutie o zamietnutí žiadosti súdneho exekútora o udelenie poverenia na vykonanie exekúcie z dôvodu, že exekučný titul - rozsudok rozhodcovského súdu nie je materiálne vykonateľný zakladá prekážku res iudicata a oprávnený už nemôže navrhnúť vykonanie exekúcie na podklade toho istého exekučného titulu. Rovnako je to aj s rozhodnutiami o vyhlásení exekúcie za neprípustnú a jej zastavení, ktoré sa považujú za rozhodnutia vo veci samej. 24. Odvolací súd po preskúmaní veci zistil, že pred podaním návrhu oprávneného na vykonanie exekúcie v predmetnej exekučnej veci, t. j. vo veci vedenej na exekučnom súde pod sp. zn. 15Er/22/2007, súd prvej inštancie už o totožnom nároku oprávneného, uplatnenom návrhom na vykonanie exekúcie a vyplývajúcom z toho istého exekučného titulu, medzi tými istými účastníkmi exekučného konania, právoplatne rozhodol, a to uznesením zo dňa zo dňa 25. 02. 2013 č. k. 15Er/22/2007-33, keď vyhlásil exekúciu za neprípustnú a zastavil ju vzhľadom na zistenie, že predložený exekučný titul - rozhodcovský rozsudok zo dňa 10. 08. 2006 vydaný v konaní pod sp. zn. SR 3193/06 je v rozpore so zákonom. Toto uznesenie nadobudlo právoplatnosť dňa 27. 03. 2014 v spojitosti s uznesením Krajského súdu v Nitre zo dňa 20. 12. 2013 č. k. 8CoE/189/2013-75. Uvedeným uznesením o vyhlásení exekúcie za neprípustnú a jej zastavení bolo právoplatne rozhodnuté o právnom nároku oprávneného, ktorý bol priznaný v exekučnom titule a uplatnený v exekučnom konaní, pričom skutkové okolnosti vedúce k záveru o nespôsobilosti tohto exekučného titulu zostali nezmenené, čo znamená, že ide o meritórne rozhodnutie, ktoré založilo prekážku právoplatne rozhodnutej veci. Vzhľadom na túto skutočnosť odvolací súd zastáva právny názor, že právoplatné uznesenia súdu prvej inštancie zo dňa 25. 02. 2013 založilo prekážku res iudicatae vo veci vedenej na súde prvého stupňa pod sp. zn. 19Er/1173/2015. 25. Pokiaľ teda oprávnený spísal opätovne dňa 15. 03. 2015 u súdneho exekútora návrh na vykonanie exekúcie proti povinnému na základe toho istého exekučného titulu a konanie o tomto jeho návrhu sa vedie pod sp. z. 19Er/1173/2015, odvolací súd rovnako so súd prvej inštancie je toho názoru, že v takomto exekučnom konaní nemožno pokračovať a je potrebné ho zastaviť pre existenciu neodstrániteľnej prekážky konania. 26. K námietke oprávneného v podanom odvolaní (s poukazom na rozhodnutie Najvyššieho súdu SR v konaní pod sp. zn. 7Cdo/108/2012), že v tejto fáze exekučného konania, teda pri rozhodovaní o žiadosti súdneho exekútora o udelenie poverenia na vykonanie exekúcie nie je možné exekučné konanie zastaviť bez rozhodnutia o žiadosti súdneho exekútora, uvádza odvolací súd, že táto námietka oprávneného je celkom nedôvodná. Uvedené rozhodnutie Najvyššieho súdu SR bolo vydané za celkom odlišných okolností, ako sú v predmetnej exekučnej veci. V exekučnej veci, ktorej sa týka oprávneným uvedené rozhodnutie Najvyššieho súdu Slovenskej republiky bola podaná žiadosť súdneho exekútora o udelenie poverenia (bez toho aby medzi tými istými účastníkmi už predtým prebiehalo iné exekučné konanie o vymoženie rovnakého práva na základe rovnakého exekučného titulu), exekučný súd túto žiadosť spolu s návrhom oprávneného na vykonanie exekúcie a samotným exekučným titulom - rozhodcovským rozsudkom meritórne posúdil a exekučné konanie zastavil z dôvodu, že rozhodcovská doložka, ktorá mala založiť právomoc rozhodcovského súdu je neprijateľnou zmluvnou podmienkou a preto neplatná. Urobil tak bez rozhodnutia o žiadosti súdneho exekútora, čím podľa Najvyššieho súdu Slovenskej republiky neprípustne „preskočil“ postup podľa ust. § 44 ods. 2 Exekučného poriadku a exekučné konanie zastavil podľa ust. § 45 ods. 1 zák. č. 244/2002 Z. z. o rozhodcovskom konaní v znení neskorších predpisov účinnom do 31. 12. 2014 v procesnej situácii, v ktorej neboli dané procesné predpoklady pre takýto postup. V uvedenej exekučnej veci teda neexistoval žiadny nedostatok podmienok exekučného konania, ktorý by bránil posúdeniu žiadosti súdneho exekútora o udelenie poverenia na vykonanie exekúcie a rozhodnutiu o takejto žiadosti. 27. V predmetnej exekučnej veci však existencia nedostatku podmienok exekučného konania zistená bola, pričom ide o neodstrániteľný nedostatok, ktorý bráni ďalšiemu postupu v exekučnom konaní a teda bráni aj posúdeniu žiadosti súdneho exekútora o udelenie poverenia a rozhodnutiu o nej. S poukazom na uvedené v tejto exekučnej veci potom nemožno aplikovať oprávneným uvádzané rozhodnutie Najvyššieho súdu SR, ktoré bolo vydané v inej procesnej situácii. 28. V zmysle ust. 103 OSP (v súčasnosti ust. § 161 ods. 1 CSP) kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Exekučný súd má teda povinnosť v každej fáze exekučného konania skúmať splnenie podmienok konania a v prípade zistenia, že tieto nie sú splnené, musí skúmať, či ide o nedostatok podmienok konania odstrániteľný, resp. neodstrániteľný a následne i náležite procesne reagovať. Súd prvej inštancie preto správne v predmetnej exekučnej veci po zistení existencie neodstrániteľného nedostatku podmienok konania exekučné konanie zastavil bez toho, aby rozhodoval o žiadosti súdneho exekútora o udelenie poverenia. 29. Vzhľadom na vyššie uvedené skutočnosti odvolací súd rozhodol tak, ako je uvedené vo výrokovej časti tohto uznesenia a uznesenie súdu prvej inštancie potvrdil v časti výroku o zastavení exekučného konania. 30. Oprávnený podal odvolanie proti uzneseniu súdu prvej inštancie zo dňa 12. 11. 2015 v celom rozsahu, teda napadol i výrok o trovách exekúcie, avšak s poukazom na ust. § 58 ods. 6 Exekučného poriadku účinné od 01. 11. 2013, prechodné ust. § 243b ods. 3, veta za bodkočiarkou Exekučného poriadku, ust. § 374 ods. 4 OSP v znení účinnom do 30. 06. 2016 a ust. § 470 ods. 2 prvej vety CSP, ktoré bolo potrebné v danej veci aplikovať, sa odvolací súd dôvodmi odvolania proti výroku o trovách exekučného konania nezaoberal. Súd prvej inštancie odvolaciemu súdu predložil na rozhodnutie odvolanie podané proti rozhodnutiu vyššieho súdneho úradníka (v časti týkajúcej sa trov exekučného konania), o ktorom doposiaľ nerozhodol sudca. V takom prípade je podľa názoru odvolacieho súdu potrebné postupovať pri rozhodovaní o trovách konania podľa aktuálnej právnej úpravy Exekučného poriadku v znení účinnom od 01. 11. 2013, ktorá odvolanie proti výroku o náhrade trov exekučného konania nepripúšťa (avšak podľa zákona takéto rozhodnutie mohol vydať i vyšší súdny úradník), ale s poukazom na ust. § 374 ods. 3 OSP v znení účinnom do 30. 06. 2016 (teda i v čase podaného odvolania oprávneného) v prípade, ak odvolanie podané v odvolacej lehote oprávnenou osobou smeruje proti rozhodnutiu súdneho úradníka alebo justičného čakateľa, proti ktorému zákon odvolanie nepripúšťa (§ 202 OSP), rozhodnutie sa podaním odvolania zrušuje a opätovne rozhodne sudca. Uvedené v predmetnej veci znamená, že výrok o trovách konania sa zrušil priamo zo zákona, a to podaním odvolania, nakoľko o trovách exekučného konania totiž v danom prípade napadnutým uznesením rozhodol vyšší súdny úradník. O trovách exekučného konania tak musí meritórne rozhodnúť zákonný sudca súdu prvého stupňa v súlade s rozvrhom práce. 30. Odvolací súd takto rozhodol pomerom hlasov 3 : 0 (ust. § 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (ust. § 420 - ust. § 423 CSP). Dovolanie môže podať strana, v ktorej neprospech bolo rozhodnutie vydané. Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Táto povinnosť neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa. Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania. Dovolacie dôvody možno meniť a dopĺňať len do uplynutia lehoty na podanie dovolania.

